OpenLLM-France/wikimedia huggingface dataset:
# Casa de Broglie

La Casa de Broglie (francès: Maison de Broglie) és una família noble francesa, originària del Piemont que va emigrar a França l'any 1643.

## Membres de la família
### Comtes de Broglie

* François-Marie, comte de Broglie (1611-1656)
* Victor-Maurice, comte de Broglie (1647-1727), fill de l'anterior. Mariscal de França.

### Ducs de Broglie

* François-Marie, 1r duc de Broglie, mariscal de França
* Victor-François, 2n duc de Broglie
* Victor, 3r duc de Broglie
* Albert, 4t duc de Broglie
* Victor, 5è duc de Broglie
* Maurice, 6è duc de Broglie, fill de l'anterior.
* Louis, 7è duc de Broglie, germà de l'anterior. Premi Nobel de Física l'any 1929.
* Victor-François, 8è duc de Broglie
* Philippe-Maurice, 9è duc de Broglie, germà de l'anterior.

### Altres membres destacats

* Charles Louis Victor, príncep de Broglie (1756–1794)

## Referències

* ↑ A. de La Porte, Trésor héraldique d'après d'Hozier, Ménétrier, Boisseau etc..., chef du blason..,armoiries des familles illustration française, armoiries des villes et provinces, Lethielleux, 1864, p. 134.
# Seqüència Shine-Dalgarno

La seqüència Shine-Dalgarno és una seqüència de ARN missatger pròpia dels transcrits de procariotes. Es tracta d'una seqüència situada uns 6 o 7 nucleòtids abans del codó d'inici de la traducció i regula la seva iniciació. Està formada per una seqüència consens característica: «AGGAGG», que és complementària a una zona del 3' del ARN ribosomal 16S (la denominada «seqüència anti-Shine-Dalgarno» i que posseeix, per tant, la forma «UCCUCC»). La interacció de totes dues seqüències fa possible la unió del ribosoma al 5' del ARN missatger, i facilita el reconeixement del codó d'inici i la subsegüent síntesi proteica. La seqüència va ser descrita pels investigadors australians John Shine i Lynn Dalgarno l'any 1975.
Als eucariotes no existeix una seqüència tan conservada, fet que ha portat a suggerir que la interacció de l'ARN amb el ribosoma ocorre en regions properes a l'extrem 5', des d'on el ribosoma es mou fins a trobar la seqüència Kozak, iniciant la traducció en el codó AUG contingut en aquesta seqüència.

## Referències

* ↑ Griffiths, J .F. A. et al.. Genética. McGraw-Hill Interamericana, 2002. ISBN 84-486-0368-0.
* ↑ Shine J, Dalgarno L «Determinant of cistron specificity in bacterial ribosomes». Nature, 254, 5495, 1975, pàg. 34-8. DOI: 10.1038/254034a0. PMID: 803646.
* ↑ Kozak M «An analysis of 5'-noncoding sequences from 699 vertebrate messenger RNAs». Nucleic Acids Res, 15, 20, pàg. 8125-48. PMID: 3313277.
# Josep Rosell i Casablancas

Josep Rosell i Casablancas (Sabadell, 17 de juny de 1891 - Sabadell, 10 de març de 1977) fou membre actiu de la societat civil sabadellenca: esportista, excursionista, periodista, historiador i cronista de Sabadell i el seu rodal.

## Biografia

Josep Rosell va ser un sabadellenc d'origen menestral, molt arrelat a la ciutat, que va aconseguir introduir-se i relacionar-se amb grups emergents dins de la societat civil de Sabadell entre 1920 i 1970. Pioner del periodisme esportiu a la ciutat, va participar en la direcció i l'organització del Centre d'Esports Sabadell i molt especialment del Centre Excursionista Sabadell, del qual va ser president en diverses etapes entre 1927 i 1934.
Va escriure a diversos mitjans de Sabadell: Butlletí del Centre Excursionista Sabadell; Diari de Sabadell; La Veu de Sabadell; Excursionisme; Anuari Sabadellenc; Sabadell-Ciutat; La Ciutat; El Poble; Esforç (Òrgan de la Joventut Republicana Federal); Butlletí del Club Excursionista de Gràcia; Revista LESA; Revista ALBA; Sabadell (Diari); Butlletí de la Unió Excursionista de Sabadell.
Després de la guerra civil va ser membre actiu de la Fundació Bosch i Cardellach, on va presentar més de 50 ponències sobre Sabadell i la seva història; la més rellevant la va escriure el 1956 sobre els inicis del futbol a la ciutat: Els primers capítols per a la història del futbol a Sabadell.
Era nebot d'Albà Rosell i Llongueras, amb el qual sempre va mantenir contacte malgrat el seu exili a Montevideo des de l'any 1922. Va treballar a La Electricidad (LESA).
La seva obra més coneguda és el llibre El rodal de Sabadell, prologat per Miquel Carreras i publicat presumiblement el 1937 per l'editor Joan Sallent.
Des de 1998 té una plaça al seu nom a Sabadell.

## Referències

* 1 2 Nomenclàtor. «Plaça de Josep Rosell». Ajuntament de Sabadell. [Consulta: 21 maig 2016].
* ↑ Giralt, Joan Alsina i «Josep Rosell». Arraona: revista d'història, 1977, pàg. 71–72. ISSN: 2339-6105.

## Bibliografia

* Gent nostra als carrers de Sabadell. Josep Baqués, Robert Baró. Consorci per a la Normalització Lingüística, Centre de Normalització Lingüística de Sabadell i Ajuntament de Sabadell, 1995, ISBN 8487221068
# Pulmonària

Pulmonària (Pulmonaria) és un gènere de plantes amb flors dins la família Boraginaceae.
És originària d'Europa i oest d'Àsia, amb una sola espècie (Pulmonaria mollissima) de l'Àsia central.
Aproximadament hi ha entre 10 i 18 espècies dins aquest gènere. La indeterminació és alta perquè és un gènere amb una taxonomia difícil.
Les plantes del gènere Pulmonària són herbàcies perennes que formen grups de rosetes basals. Estan cobertes de pilositat. Les flors, que estan dalt d'una tija simple, formen una inflorescència en cima escorpioide (en forma d'escorpí) i el fruit és una núcula.

## Referències

* Flora Europaea: Pulmonaria
* Flora of China: Pulmonaria
* Bennett, M. (2003) Pulmonarias and the Borage Family. B.T.Batsford, 240pp. ISBN 0-7134-8732-1
* Hewitt, J. (1994). Pulmonarias. Hardy Plant Society, 51pp. ISBN 0-901687-10-3
Viccionari
# Platja dels Palangrers

La platja dels Palangrers, coneguda popularment com la platja del Segon Moll, és una platja urbana del municipi de Roses (Alt Empordà) situada al costat del moll de llevant del port de Roses, davant dels Balins, al peu del Puig Rom, a un quilòmetre del centre urbà de Roses. Té una longitud de 143 m i una amplada aproximada d'11 m amb sorra fina i aigües clares, amb fons de sorra i roca. La seva situació, orientada cap al sud i flanquejada pel moll del port, afavoreix que la platja quedi ben protegida del vent i de les ones. Disposa d'una zona de pic-nic sota l'ombra d'uns tamarius, equipada amb una font i taules i bancs de pedra. Està certificada des de l'any 2005 segons el Sistema de Qualitat Ambiental Europeu EMAS i internacional ISO 14.001.

## Referències

* ↑ «Els Palangrers». Catalunya.com.
* ↑ «Platja els Palangrers». Turisme de Roses.
# Alfa de Brúixola

Alfa de Brúixola (α Pyxidis) és l'estel més brillant de la constel·lació de Brúixola, amb magnitud aparent +3,68. Ocasionalment rep el nom d'Al Sumut, de l'àrab السموت al-sumūt, «camí» o «adreça» de la brúixola.
Alfa Pyxidis és una geganta blava de tipus espectral B1.5III, un estel calent amb una temperatura superficial de 22.900 K. La seva lluminositat, incloent una part important de la seva energia que és radiada en l'ultraviolat, és 18.000 vegades major que la lluminositat solar. Des de la Terra no apareix més brillant a causa de la gran distància a la qual es troba, uns 850 anys llum, unit a la seva posició prop del centre de la galàxia que fa que la pols interestel·lar mitigui la seva lluentor en un 30 %. Amb un diàmetre vuit vegades major que el del Sol, els seus paràmetres indiquen que més que una geganta, és un estel de la seqüència principal d'unes 11 masses solars amb una edat aproximada de 18 milions d'anys.
Alfa Pyxidis sembla estar envoltada d'una coberta en expansió i pot ser una estrella variable del tipus Beta Cephei.

## Referències

* ↑ «MK Spectral Types for Bright Southern OB Stars» (en anglès). Astrophysical Journal, 7-1969, pàg. 313–326. DOI: 10.1086/150069.
* ↑ Afirmat a: Gaia Early Data Release 3. Indicat a la font segons: SIMBAD. Llengua del terme, de l'obra o del nom: anglès. Data de publicació: 3 desembre 2020.
* ↑ URL de la referència: https://dx.doi.org/10.1088%2F2041-8205%2F726%2F1%2FL5.
* ↑ Afirmat a: Catalogue of Stellar Photometry in Johnson's 11-color system. Indicat a la font segons: SIMBAD. Llengua del terme, de l'obra o del nom: anglès. Data de publicació: 2002.
* 1 2 «Present-day cosmic abundances. A comprehensive study of nearby early B-type stars and implications for stellar and Galactic evolution and interstellar dust models» (en anglès). Astronomy and Astrophysics, 3-2012, pàg. 143–143. DOI: 10.1051/0004-6361/201118158.
* 1 2 3 Afirmat a: Gaia Data Release 2. Indicat a la font segons: SIMBAD. Llengua del terme, de l'obra o del nom: anglès. Data de publicació: 25 abril 2018.
* ↑ «Pulkovo Compilation of Radial Velocities for 35 495 Hipparcos stars in a common system» (en anglès). Astronomy Letters, 11, 11-2006, pàg. 759–771. DOI: 10.1134/S1063773706110065.
* ↑ «Chemical abundances in early B-type stars. V. Metal abundances and LTE/NLTE comparison» (en anglès). Astronomy and Astrophysics, 1994, pàg. 867–873.
* 1 2 Floor van Leeuwen «Validation of the new Hipparcos reduction» (en anglès). Astronomy and Astrophysics, 2, 2007, pàg. 653–664. DOI: 10.1051/0004-6361:20078357.
* 1 2 alf Pyx -- Variable Star (SIMBAD)
* 1 2 Alpha Pyxidis (Stars, Jim Kaler)
# Sanluri

Sanluri (en sard Seddori) és un municipi sard, situat a la regió de Sardenya i a la província de Sardenya del Sud. L'any 2006 tenia 8.566 habitants. Es troba a la regió de Marmilla. Limita amb els municipis de Furtei, Lunamatrona, Samassi, San Gavino Monreale, Sardara, Serramanna, Serrenti, Villacidro, Villamar i Villanovaforru.

## Història

La pau de Sanluri de 1355 fou signada entre Marià IV d'Arborea i Pere el Cerimoniós: tancà la participació de la corona d'Aragó en la Guerra venecianogenovesa. Marià obtingué l'autonomia per al jutjat i Pere el Cerimoniós ocupà novament l'Alguer, que fou repoblat per catalans.
La batalla de Sanluri tingué lloc el 30 de juny de 1409, entre l'exèrcit de la corona d'Aragó i l'exèrcit sard del jutjat d'Arborea.

## Administració

Llista d'alcaldes :
| Període | Identitat | Partit |
| 2005- | Alessandru Collu | Llista cívica |

## Referències

* ↑ «Sanluri». Gran Enciclopèdia Catalana. Barcelona: Grup Enciclopèdia Catalana.
# Tot el que volem és okupar-te el xalet

«Tot el que volem és okupar-te el xalet» és una cançó del grup català de rock Remei de Ca la Fresca del 2023 apareguda en forma de senzill, el qual inclou una segona versió qualificada d'«espitada», com a adaptació de «Paper planes» de la cantant anglesa M.I.A..
La composició s'inicia amb un ritme de sardana per a erigir-se després en la pulsió rock psicodèlic pròpia del grup, a la vegada que la lletra s'inspira en l'histriònic episodi ocorregut l'any 2022 en què l'alcalde de Caldes de Malavella, Salvador Balliu, va intentar fer fora del seu xalet amb una destral una família d'okupes.
«Tot el que volem és okupar-te el xalet» es va donar a conèixer amb el seu videoclip corresponent, que comença amb l'enregistrament d'una ballada de sardanes nocturna de les Enramades d'Arbúcies, per a seguir amb una seqüència d'imatges dels quatre membres de Remei de Ca la Fresca en un dia de platja a Vilassar de Mar en què es banyen, mengen gelat i juguen amb pistoles d'aigua mentre interpreten la cançó.

## Referències

* ↑ Bianciotto, Jordi. «Remei de Ca la Fresca, salvatges sota radar». Nació Digital, 22-09-2023. [Consulta: 12 novembre 2024].
* ↑ «Absolen l'alcalde jutjat per encarar-se a uns okupes amb una destral». 324cat, 08-05-2024. [Consulta: 12 novembre 2024].
* 1 2 «'Tot el que volem és okupar-te el xalet', el nou himne del grup Remei de Ca la Fresca». Ara, 07-07-2023. [Consulta: 12 novembre 2024].
# Josep Maria Trabal i Benessat

Josep Maria Trabal i Benessat (Sabadell, 20 de gener de 1897 - Valparaíso, 1981) - Valparaíso, 1981) fou un advocat, traductor i dibuixant, membre de la Colla de Sabadell, com el seu germà, Francesc Trabal.
Amb el pseudònim de Tramuntana, col·laborà en diverses publicacions com a caricaturista. El 1919 exposà a l'Acadèmia de Belles Arts de Sabadell. Molt important fou la seva participació en l'extraordinari Almanac del Diari de Sabadell de 1928. Va traduir al francès Allò que tal vegada s'esdevingué, del seu amic Joan Oliver. Fou un dels gestors destacats de l'Associació de Música. S'exilià a França amb el grup de Roissy-en-Brie i, amb l'ocupació alemanya, s'embarcà en el vaixell Florida cap a Xile.

## Referències

* ↑ Llibre de quintes. Sabadell: Arxiu Històric de Sabadell, 1897.
* ↑ Sanz Datzira, Josep «[http://trilcat.upf.edu/wp-content/uploads/2013/12/sanz-AT3.pdf Josep M. Trabal tradueix Joan Oliver: edició i presentació de Le vrai drame du paradis]» (PDF). ANUARI TRILCAT, 3-2013. ISSN: 2014-4644 [Consulta: 25 desembre 2013].
* ↑ «La gent de la Colla». [Consulta: 20 juliol 2021].
* ↑ «Opuscle 100 anys de la Colla de Sabadel» (en anglès). [Consulta: 20 juliol 2021].
# Alfa del Camaleó

Alfa del Camaleó (α Chamaeleontis) és l'estel més brillant de la constel·lació del Camaleó, amb magnitud aparent +4,05. Es troba a 63,5 anys llum de distància del Sistema Solar.
Alfa del Camaleó és una estrella blanc-groga catalogada com una nana groga de tipus espectral F5V o com una gegant de tipus F5III. La seva lluminositat 7,1 vegades major que la del Sol i la seva temperatura superficial d'uns 6.770 K, donen com a resultat un radi 2,3 vegades més gran que el radi solar. La teoria d'estructura estel·lar indica que l'estel en realitat no és una geganta, sinó un estel de la seqüència principal amb una massa un 55 % major que la massa solar. Amb una edat al voltant dels 1500 milions d'anys ha d'estar finalitzant la seva etapa com a nana en la qual té lloc la fusió nuclear d'hidrogen. D'altra banda, presenta un alt contingut de liti i nitrogen, i encara que l'abundància d'aquest últim element augmenta en envellir l'estel, amb el liti hauria de succeir justament el contrari.
La velocitat de rotació mínima d'Alfa del Camaleó és de 29 km/s, completant un gir en menys de 2,3 dies. Només es coneix el límit inferior ja que s'ignora la inclinació del seu eix de rotació.

## Referències

* ↑ Christopher J. Corbally «Contributions to the Nearby Stars (NStars) Project: Spectroscopy of Stars Earlier than M0 within 40 pc--The Southern Sample» (en anglès). Astronomical Journal, 1, 02-06-2006, pàg. 161–170. DOI: 10.1086/504637.
* 1 2 3 4 5 6 Afirmat a: Gaia Early Data Release 3. Indicat a la font segons: SIMBAD. Llengua del terme, de l'obra o del nom: anglès. Data de publicació: 3 desembre 2020.
* ↑ Ulrich Bastian «catàleg Tycho-2». Astronomy and Astrophysics, 3-2000, pàg. L27-L30.
* ↑ Martin Asplund «New constraints on the chemical evolution of the solar neighbourhood and Galactic disc(s)» (en anglès). Astronomy and Astrophysics, 26-05-2011, pàg. A138. DOI: 10.1051/0004-6361/201016276.
* ↑ Afirmat a: Catàleg de velocitats rotacionals dels estels. Indicat a la font segons: SIMBAD. Llengua del terme, de l'obra o del nom: anglès. Data de publicació: juny 1970.
* ↑ Afirmat a: Gaia DR3. Indicat a la font segons: SIMBAD. Llengua del terme, de l'obra o del nom: anglès. Data de publicació: 13 juny 2022.
* ↑ Robert Rich «Spectroscopy of New High Proper Motion Stars in the Northern Sky. I. New Nearby Stars, New High-Velocity Stars, and an Enhanced Classification Scheme for M Dwarfs» (en anglès). Astronomical Journal, 3, 3-2003, pàg. 1598–1622. DOI: 10.1086/345972.
* 1 2 Alfa Chamaeleontis (SIMBAD)
* ↑ «Alpha Chamaeleontis (Alcyone)». Arxivat de l'original el 2016-03-04. [Consulta: 7 març 2020].
* 1 2 Alpha Chamaeleontis (Stars, Jim Kaler)
# Batalla de Cervera

La batalla de Cervera va ser un episodi militar de la Guerra del Francès.

## Antecedents

Després que l'exèrcit de Catalunya fos gairebé destruït als setges de Tarragona i Figueres durant els mesos de juliol i agost de 1811, Luis de Lacy y Gautier substituí Luis González-Torres de Navarra y Castro, marquès de Campoverde com a Capità general de Catalunya. El mariscal Louis Gabriel Suchet va donar un altre cop contra els catalans quan les seves tropes van apoderar-se de la base del miquelet a la batalla de Montserrat el 25 de juliol de 1811.
Lacy, impopular però vigorós va reorganitzar l'exèrcit de 8.000 homes a Catalunya en tres febles divisions sota els generals Eroles, Sarsfield i Francisco Milans del Bosch. Amb l'ajuda de la Royal Navy, Lacy va prendre les illes Medes el 12 de setembre.

## Batalla

El 4 d'octubre de 1811, les forces de Lacy van capturar 200 homes de les tropes imperials a Igualada a la carretera entre Barcelona i Lleida. Continuant cap a l'oest, el dia 10 la columna espanyola va atacar a prop de Cervera sense èxit una columna francesa que venia de Lleida amb 400 a 500 infants. Els francesos es van retirar a Tàrrega, on es van unir a la guarnició, i els espanyols van tornar a Cervera. Lacy va desbordar la guarnició de Cervera, que s'havia atrinxerat a la Universitat l'11 d'octubre, i va prendre 645 presos més. Finalment, el dia 14 els espanyols van agafar 178 captius més a Bellpuig.

## Conseqüències

Després d'aquestes derrotes, els francesos van evacuar el Monestir de Montserrat a Montserrat. Amb Catalunya en poder de Napoleó, la campanya es va dirigir a reprendre Terol, que havia caigut en mans dels insurgents durant el setge de Tarragona, i el País Valencià. Sagunt va caure el 25 d'octubre de 1811 i València el 14 de gener de 1812.
El màxim desplegament francès a la península durà fins a mitjan 1812, i la retirada d'efectius amb destinació a la campanya de Rússia va ser aprofitada pels aliats per reprendre la iniciativa a partir de la seva victòria en la batalla dels Arapiles (22 de juliol de 1812) i, contrarestant l'ofensiva francesa, avançar al llarg de 1813 fins als Pirineus, derrotant els francesos en les batalles de Vitòria el 21 de juny i San Marcial el 31 d'agost.

## Referències

* ↑ Oman, 1996, p. 531.
* ↑ Albareda, Anselm Maria. Història de Montserrat. L'Abadia de Montserrat, 2005, p. 95. ISBN 8484157628.
* 1 2 Gazeta de la Regencia de España e Indias. vol.2. Imprenta Real, 1811, p. 1293.
* ↑ Gazeta de la Regencia de España e Indias. vol.2. Imprenta Real, 1811, p. 1294.
* ↑ Oman, 1996, p. 540-541.

## Bibliografia

* Oman, Charles. A History of the Peninsular War. vol.3. Mechanicsburg, Pennsylvania: Stackpole, 1996. ISBN 1-85367-223-8.
# Ann Haesebrouck

Ann Haesebrouck (Bruges, 18 d'octubre de 1963) és una remadora belga, ja retirada, que va competir durant les dècades de 1980 i 1990.
Durant la seva carrera esportiva va prendre part en tres edicions dels Jocs Olímpics d'Estiu. El 1984, a Los Angeles, guanyà la medalla de bronze en la prova de scull individual del programa de rem. Quatre anys més tard, als Jocs de Seül, fou sisena en el quàdruple scull, mentre el 1992, als Jocs de Barcelona, fou novena en el doble scull.

## Referències

* ↑ Ann Haesebrouck a Sports Reference (arxivat)
* ↑ «Ann HAESEBROUCK» (en anglès). Arxivat de l'original el 2021-01-08. [Consulta: 9 setembre 2020].
# Tú estás loco Briones

Tu estás loco Briones és una pel·lícula espanyola del gènere comèdia dirigida el 1981 dirigida per Javier Maqua amb un guió basat en l'obra de teatre independent de Fermín Cabal. Es tracta d'una comèdia inspirada en les que es feien a Espanya en la dècada del 1950, de caràcter "esparracat" segons paraules del seu director. La banda sonora correspon al grup La Romántica Banda Local i fou estrenada en la Setmana Internacional de Cinema de Valladolid, on va tenir bona acollida.

## Sinopsi

Faustino Briones, un funcionari falangista de "línia dura" que, descontent amb la nova situació política, es dedica a fer pintades de protesta al Ministeri i per això és internat en un psiquiàtric. Allí viurà una curiosa experiència amorosa amb una monja

## Repartiment

* Quique Camoiras - Briones
* Florinda Chico - Pilar
* Esperanza Roy - Sor Angustias

## Premis

37a edició de les Medalles del Cercle d'Escriptors Cinematogràfics
| Categoria | Pel·lícula | Resultat |
| Millor actriu secundària | Esperanza Roy | Guanyador |

## Referències

* ↑ «Tú estás loco Briones». leonoticias.com.
* ↑ "He rodado una comedia muy española y un poco zarrapastrosa",ABC, 6 de març de 1981
* ↑ «Premios del CEC a la producción española de 1981». Círculo de Escritores Cinematográficos. Arxivat de l'original el 2020-10-09. [Consulta: 7 setembre 2018].
# The Broken (pel·lícula)

The Broken és una pel·lícula de terror franco-britànica del 2008 escrita i dirigida per Sean Ellis i protagonitzada per Lena Headey.

## Argument

Gina és una especialista en radiologia que treballa en un hospital de Londres. En companyia del seu xicot i part de la seva família, acudeix a l'aniversari del seu pare, però durant el sopar hi ha un fet que sembra la discòrdia entre tots els convidats: el trencament inexplicable d'un mirall de la paret.
La família aviat deixa de pensar-hi, però l'endemà, la Gina veu una dona al carrer que s'assembla exactament a ella, i condueix un cotxe idèntic al seu. Encuriosida, la segueix i irromp al seu apartament, on descobreix una foto d'ella i del seu pare. Gravament sacsejada, la Gina fuig en cotxe però xoca amb un altre vehicle, i la violència de l'impacte la fa oblidar les circumstàncies de l'accident i els fets que el van precedir.
Quan surt de l'hospital, s'instal·la amb el seu xicot, però observa una curiosa filtració al sostre del seu bany i descobreix que el seu comportament ha canviat...

## Repartiment

* Lena Headey com a Gina McVey, una "radiòloga jove i bella", que és la protagonista de la història.
* Richard Jenkins com a John McVey
* Asier Newman com a Daniel McVey
* Michelle Duncan com a Kate Coleman
* Melvil Poupaud com Stephan Moreau
* Howard Ward com a Jim
* Andrew Havill com el Dr. Myers
* Damian O'Hare com Anthony
* Lobo Chan com a Harry Lee

## Llançament

La pel·lícula es va estrenar el 18 de gener de 2008 com a part del Festival de Cinema de Sundance. També va ser la primera opció a Horrorfest 2009i va participar al XLI Festival Internacional de Cinema Fantàstic de Catalunya, on Angus Hudson va guanyar el premi a la millor fotografia.

## Referències

* ↑ «The Broken». BFI Film & Television Database. Londres: British Film Institute. Arxivat de l'original el 28 May 2009. [Consulta: 17 abril 2013].
* ↑ «Film #30329: The Brøken». Lumiere. [Consulta: 21 maig 2021].
* 1 2 3 4 5 6 Sundance Film festival - 2008 Online Film Guide Arxivat 1 January 2008 a Wayback Machine.
* ↑ The Broken – After Dark Horrorfest Review | Cinefantastique Online
* ↑ «DVD- und Blu-ray Premiere: THE BROKEN (Koch Media)». Arxivat de l'original el 2011-07-18. [Consulta: 28 maig 2024].

## Enllaços externs

* Tràiler de la pel·lícula a YouTube